Smitten med coronavirus har fået en lille opblussen i Nordjylland henover de seneste uger, hvor det særligt er Vendsyssel, som har stået for skud. Torsdag er der 13 indlagte med coronavirus i Nordjylland, og så mange har der ikke været siden d. 3. maj. - Der er kommet nogle stykker til i dag, bekræfter ledende overlæge på infektionsmedicinsk afdeling på Aalborg Universitetshospital, Henrik Nielsen, til TV2 Nord. - Og det er ikke i Aalborg, at de er blevet indlagt. I følge overlægen er det en forventelig udvikling i antallet af indlagte, vi oplever netop nu. - Udbruddet har været over de sidste par uger i Nordjylland, og nu er det ved at dø ud, fordi det er blevet inddæmmet. Som tommelfingerregel er man først syg en uges tid efter, at man er smittet, og så går der også gerne en uge til, hvor man kan blive mere dårlig, før det vil føre til en indlæggelse, hvis det nu er aktuelt. Så det passer altså fint med, at vi først ser indlæggelser omkring tre uger efter, at der har været et udbrud, siger Henrik Nielsen. Overlægen er generelt fortrøstningsfuld i forhold til den nuværende udvikling. - At vi ser indlæggelser nu, det passer godt tidsmæssigt i forhold til smittespredningen i Hjørring. Det er et lokalt udbrud, som vi ser naturforløbet af. Det vil aldrig blive meget mere end det, for virus er ved at uddø, forklarer Henrik Nielsen. Der er ingen af de 13 nuværende indlagte, som er intensivpatienter. I den seneste uge er der registreret nye tilfælde af coronavirus i fem nordjyske kommuner. Det er Aalborg, Jammerbugt, Brønderslev, Frederikshavn og Hjørring. Sidstnævnte har været hårdt ramt af et lokalt udbrud af virus, men nu lader smittespredningen til at være under kontrol. Antallet af registrerede smittede er i hvert fald faldet fra det højeste niveau (+50 smittede pr. 100.000 indbyggere på syv dage) til det laveste (1-9 smittede pr. 100.000 indbyggere på syv dage.)

Opsummering:
Der er torsdag 13 indlagte med covid-19 i Nordjylland. Det er en stigning på tre personer siden onsdag og det højeste antal indlagte i Nordjylland siden d. 3. maj.